Žitňanská, Lucia, ministerka spravodlivosti SR (2011-06-01):
Ďakujem pekne, pán predsedajúci za slovo. Vážené panie poslankyne, vážení páni poslanci, chcela by som k tejto rozsiahlej rozprave zaujať stanovisko. A začnem možno od konca a nebudem reagovať na všetko, čo bolo povedané v časti vystúpenia pána poslanca Madeja predtým, ako začal čítať ten rozsiahly pozmeňovací návrh. Pretože v zásade k tým všetkým politickým fabuláciám som sa vyjadrila, keď som reagovala na vystúpenie pána poslanca Glvača v dopoludňajších hodinách. Ale možno len jednu poznámku, pretože pán poslanec ako argument pre politické zneužívanie pozície ministra spravodlivosti uviedol fakty, ktoré nie sú pravdivé. Tak preto cítim za potrebné sa k tomu vyjadriť. Nie je pravda, že som do novej právnej úpravy nevypísala žiadne výberové konania. Vypísala som na začiatku tohto roka výberové konania na pozície sudcov krajských súdov. Tieto výberové konania prebehli štandardným spôsobom podľa vtedy platnej právnej úpravy a treba sa spýtať Súdnej rady, prečo nie všetkých sudcov, ktoré vznikli z týchto výberových konaní podľa pôvodnej právnej úpravy, nepreložila a prečo trestá práve niektoré krajské súdy nepreložením sudcov. A ďalšie výberové konania štandardne budú prebiehať tak ako vždy podľa platnej právnej úpravy, ktorá je v tom čase, kedy prebieha výberové konanie práve platné. Takže tu som sa musela ohradiť voči nie pravdivej informácii. A snáď na margo niektorých argumentov. Žreb možno nie je tá najlepšia garancia kvality, ale keď máme porovnať žreb a rozhodovanie jednej jedinej osoby v monokratickom systéme, tak dávam prednosť žrebu, pretože mi dáva šancu na rozdiel od tej jednej osoby v monokratickom systéme. Chcem sa poďakovať všetkým poslancom za diskusiu, pretože je to naozaj zavŕšenie tejto dlhšie trvajúcej diskusie na tému, ako má vyzerať naša prokuratúra v budúcnosti. A chcem sa poďakovať aj pánovi poslancovi Beblavému za veľmi racionálne zhodnotenie tejto právnej úpravy. Chcela by som k tomu povedať, že áno, ja pri všetkých obmedzeniach, ktoré verejná kontrola má v tom zmysle, že nemôže suplovať funkčnosť orgánov kontrolných, ako je napr. prokuratúra, ale aj iných, napriek tomu chcem povedať, že ja verím vo verejnú kontrolu. A verím, napriek tomu, že musím súhlasiť s vetou, že médiá nikdy nebudú môcť nahradiť fungujúce štátne orgány, ale zároveň som presvedčená, že verejná kontrola dokáže okrem odhaľovania toho, čo nedokážu odhaliť nefungujúce orgány, dokáže vytvoriť aj významný tlak na politikov, aby v budúcnosti nefungujúce orgány zmenili postupne do podoby fungujúcich orgánov. Pretože jedno, čo naozaj funguje v tomto štáte, je, že politici na verejný tlak počúvajú. To znamená, je to trošku taká možno metóda krok za krokom, ale myslím si, že keď, možnože niekedy efektívnejšia ako revolúcia ako taká samotná. Takže ja verím vo verejnú kontrolu. Myslím si, že na závere tejto otázky je dôležité zodpovedať na otázku, ktorú položil pán poslanec Beblavý, komu vyhovuje status quo. Pretože o tom je táto debata podľa mojej mienky. A musím povedať, áno, status quo vyhovuje všetkým tým, ktorí v týchto neprehľadných a netransparentných vodách dokážu maximalizovať svoje zisky práve vďaka tomu netransparentnému prostrediu. A voči tomuto som pripravená sa postaviť kedykoľvek a voči tomuto smeruje aj tento návrh zákona a v záujme toho, aby neprofitovala z týchto netransparentných vôd len úzka skupina ľudí. A ale naozaj, aby sme sa mohli aj ako vláda, ako koalícia zoči-voči voličom postaviť čelom a povedať, že sme urobili maximum pre to, aby ten princíp rovnakého metra naozaj platil na Slovensku. Myslím, že s touto vierou alebo víziou môžem požiadať snemovňu o podporu tohto návrhu zákona. Ďakujem veľmi pekne.